<classify> SERIKALI za Afrika zimeshauriwa kuwa na nguvu ya pamoja katika kuhakikisha kunakuwepo matumizi sahihi na bora ya rasilimali.Haya yamesemwa kwenye Jukwaa la Viongozi wa Afrika lililomalizika leo, Ijumaa, Ikulu jijini Dar es Salaam. Akifunga jukwaa hilo, Rais Mstaafu wa awamu ya Tatu, Benjamin Mkapa ameeleza kuwa moja ya masuala waliyokubaliana kama viongozi wastaafu wa nchi za Afrika ni kuhimiza viongozi walio madarakani kushirikiana katika usimamizi wa rasilimali zilizopo.Mkapa ameeleza kuwa moja ya njia bora za kuhakikisha usimamizi bora wa rasilimali ni kuongeza uelewa na rasilimali hizo kwa viongozi wa serikali na wananchi wao.Ni furaha yangu kwamba uelewa na masuala ya rasilimali zetu unaongezeka, hatahivyo ni lazima watu wafahamu zaidi kuwa rasilimali hizi ni zetu na sisi ndio wenye sauti ya mwisho juu yake, aliongeza.Viongozi hao pia wamependekeza mabadiliko yafanyike kwenye sekta ya elimu, mitaala ya kufundishia ifundishe wanafunzi kuhusu rasilimali na usimamizi bora, ili kukuza kizazi chenye uelewa na uwezo mpana wa kuzisimamia.Suala la changamoto za mazingira na mabadiliko ya tabia ya nchi limetajwa kuwa la umuhimu na kwamba viongozi wa nchi ni lazima waweke mkakati rasmi wa kuyatatua, ikizingatiwa kuwa Afrika ni muathirika mkubwa wa matatizo hayo.  <topic>: kitaifa 